Zagreb, Split i Rijeka u ponedjeljak navečer su pjevali za žrtve poplava u velikom humanitarnom koncertu "HRVATSKA POMAŽE". Brojne su poznate osobe iz svijeta zabave i politike pozvale građane da daju svoj doprinos i pomognu žrtvama katastrofalne poplave.

Na broj donatorski broj 060 90 11 zvali su građani iz čitave Hrvatske. Tijekom koncerta zabilježeno je više od 500 tisuća poziva čime je za žrtve s poplavljenih područja prikupljeno više od 3 milijuna kuna.

Foto: Slavko Midžor/PIXSELL

Slavko Midžor/PIXSELL

– Imao sam prilike ući u domove ljudi iz kojih je tek izašla voda i koji su sve izgubili. Kad pogledamo teške trenutke u bliskoj budućnosti, uvijek smo bili skupa i u takvim trenucima uvijek smo bili jači od te neke svakodnevne sebičnosti – rekao je predsjednik Ivo Josipović, jedan od brojnih političara koji su pomagali prikupiti novac.

Svoj glazbeni doprinos dao je i sam predsjednik i to kao pratnja na klaviru u vrlo neobičnom spoju. Naime, Josipović je zasvirao ka pratnja Goranu Baretu na pjesmi "Put ka sreći" izvevši nastup za pamćenje.

Na centralnom zagrebačkom Trgu bana Jelačića veliki humanitarni koncert započeo je točno u 19.30 nastupom grupe Adastra. Malo poslije 20 sati sva tri koncerta uključila su se u izravni prijenos izvedbom poznate tamburaške pjesme "Ne dirajte mi ravnicu" i to u isto vrijeme na splitskoj Rivi, zagrebačkom Trgu bana Jelačića i riječkom Korzu, simbolički označivši potporu Slavoniji, koja je stradala u ovoj velikoj prirodnoj katastrofi.

Svi uključeni u ovu humanitarnu akciju svjesni su koliko je velika nesreća zadesila stanovnike poplavljenih slavonskih sela.

– Ti su ljudi ostali bez svega i još najmanje godinu dana neće se vratiti u normalu. Zato je jako važno da im se pomogne sada, ali ne samo sada nego i ubuduće da bi se mogli vratiti normalnom životu – rekla je Sanja Doležal.

Foto: Marko Prpić/Pixsell

Marko Prpić/PIXSELL

Denis Dumančić iz "Letećeg odreda" najavio je kako će se odreći tantijema na godinu dana za jedan od svojih hitova te će svu pomoć dati Slavoniji.

Brojni mediji bezrezervno su se uključili u ovu veliku akciju, kao što je slučaj i s Večernjim listom.

– Čovjek se bolje osjeća kad čini dobro, a ovdje nema dileme. Ljudi su u jednom danu ostali bez svega što su stvarali cijeli život i morali smo se uključiti – poručio je Dražen Klarić, direktor sadržaja Večernjeg lista.

Ministri Darko Lorencin, Nenad Stazić, Arsen Bauk i Gordan Maras samo su neki od političara koji su večeras prikupljati donacije, a na zagrebački Trg bana Jelačića stigao je i zagrebački gradonačelnik Milan Bandić. S voditeljicom HRT-a Nevenom Rendeli fotografirao se držeći u rukama broj putem kojeg se može donirati novac za pomoć žrtvama.

– Ove noći svi smo zajedno, svi smo jedno i pozivam sve ljude dobre volje da zovu na donatorski broj, ali i da i dalje nose u Crveni križ što je sve potrebno – rekao je Milan Bandić.

Brojne poznate osobe pozvale su građane putem društvenih mreža da sudjeluju u ovoj hvalevrijednoj akciji. Tako je i Nina Badrić na svom Twitteru pozvala obožavatelje da pozivom na donatorski broj pomognu žrtvama poplave.

Humanitarne koncerte u tri hrvatska grada, Zagrebu, Rijeci i Splitu organizirao je HGU u suradnji s HRT-om.

Tijekom večeri na zagrebačkom Trgu bana Jelačića nastupili su Hladno pivo, Elemental, Severina, Massimo, Colonia, Psihomodo pop, Neno Belan i Fiumens, Goran Bare i Majke, Silente, Ivan Zak, Vatra, Novi fosili, Leteći odred, Mejaši, Begini, Bosutski bećari, Aerodrom, Aki, Hus, Adastra, Kandžija i Boa.

Na riječkom Korzu i splitskoj rivi, su također u 20 sati počeli koncerti mnogih domaćih zvijezda, a neke od njih su grupa Libar, TBF, Daleka obala, Goran Karan, Gibonni, Jelena Rozga, Atomsko sklonište, Gustafi, Let 3, Urban & 4...

Večeras se u #Rijeka održava hum. koncert za pomoć stradalima u #poplave. Dođite i podržite akciju. #hrvatskapomaze pic.twitter.com/ZLGLbCa1Zh — Vlada R. Hrvatske (@VladaRH) May 26, 2014

Izravni prijenos koncerata iz hrvatskih gradova mogao se pratiti na HRT-u. Poplavljenim područjima pomaže se pozivima na već poznati telefon i račun Crvenog križa – donatorski telefon 060 90 11 i žiroračun IBAN: HR 6923400091511555516 s pozivom na broj 08. Pridružite se putem društvenih mreža – na internetu, Facebooku i Twitteru uz #hrvatskapomaze.

>>Tri velika humanitarna koncerta u Zagrebu, Splitu i Rijeci za pomoć žrtvama poplava